M. Pado, poslanec: (2010-06-10):
Program tejto schôdze hovorí o tom, že rokujeme v skrátenom legislatívnom konaní o zákone, ktorý, ľudovo povedané, berie časť peňazí politickým stranám a tieto presúva na zmiernenie škôd po záplavách. No nehovorí úplne všetko. My dnes rokujeme aj o tom, ako vláda posledný rok gazdovala s peniazmi, ako je pripravená na likvidáciu takýchto situácií, ako môžu vzniknúť. Pán poslanec Petrák, vy ste hovorili o pokrytectve opozície. Dovolím si citovať článok z denníka Sme (Hlasy v sále.), až budem žiadať vás o zostavenie môjho príspevku, ozvem sa, kým si ho píšem ja, nechajte to na mňa, čo tam napíšem, dobre, ďakujem, zosuvom pôdy sa dalo predísť, vládou prešiel návrh na geologický prieskum nebezpečných svahov, až po zosuvoch pôdy v Nižnej Myšli, v Kapušanoch, vo Vysokých Tatrách a na mnohých iných miestach nemuseli byť škody také ničivé, vláda a poslanci pri minuloročnej zmene stavebného zákona odignorovali návrhy na povinný geologický prieskum, vládou táto povinnosť čiastočne prešla až včera. Nuž zodpovednosť nado všetko. Však, pán Petrák? A potom rozmýšľajte nad tým, kto na túto pôdu nepatrí. Ja sa chcem spýtať úplne otvorene, ako vláda rieši problém škôd spôsobených touto povodňou. Vláda schválila na pomoc 25 mil. eur. Pán minister financií prezentoval niekoľkokrát, ako sa podarilo zhromaždiť, realokovať 25 mil. eur. Je to dobré, pán minister, chvalabohu, sa to podarilo. Predsa však len sa mi pri tom vidí, že 25 mil. eur z rozpočtu 14,807 767 803 mld. eur až také veľké umenie to nie je alebo by to nemalo byť. Je to 0,17 % rozpočtu, dnes máme 10. júna 2010, ešte ani polrok nie je, takže, fajn, ale ani 10 % z toho, ako ministerstvo životného prostredia vyčíslilo škody, odhadlo škody na 267,8 mil. eur, ani 10 %, takže neviem, prečo tak málo, pán minister, prečo tak málo. Máte pocit, že týmito 4 mil. eur, ktoré zoberieme týmto zákonom politickým stranám, ktoré prejdú vo voľbách v sobotu do parlamentu, sa zakryje to, že ste pripravili tak málo zdrojov? Vy ste povedali, pán minister, že možno bude treba nejaké ďalšie zdroje. Pán minister, nie možno to bude treba, ale určite, a to nie malé peniaze, nie malé prostriedky. A tak sa pýtam, prečo tým, ktorým povodeň zobrala strechu nad hlavou, ste dnes povedali, že dostanú 100 000 korún, 3 000 eur plus mínus dajaké drobné. Je to prvá časť pomoci týmto ľuďom. Jej druhá časť bude následne nasledovať po presnom zmapovaní kde čo a ako. Máte pocit, že tým ľuďom, ktorým voda zobrala strechu nad hlavou, vaša informácia o 3 300 eurách ako pomoci nejako spríjemnila život, nejako zmenšila bolesť zo straty majetku? O čom inom je tento zákon ako o politike, o politike pred voľbami, zakryť 4 miliónmi eur z nenávidených politických strán neschopnosť veľmi rýchlo povedať ľuďom, takým a takým spôsobom vás odškodníme? Dáme im tie peniaze, až keď príde október? Kde budú bývať dovtedy? Tak často z úst vašej kolegyne pani ministerky Tomanovej, sme tu počúvali, ako vláda háji záujmy ľudí práce. Toto je hájenie záujmov ľudí práce? V televízii sme niekoľkokrát videli rodinný dom, ktorý mladá rodina postavila, a všetko im zobralo. To nie je človek práce? A my mu dáme istotu, že dostane 100 000 korún na ruku, bác, skvelé. Pán predseda vlády včera na tlačovke povedal, snažím sa citovať, ale nemám to tu presne, že niekedy má pocit, že toto uje vláda katastrof, mimoriadnych udalostí a problémov. Dámy a páni, ja mám iný pocit. Toto nie je vláda katastrof, táto vláda je katastrofou. (Potlesk.) Veď len si zoberte kauzu teplého vzduchu, 400 mil. eur straty. To je 16-násobok čiastky, ktorú vláda schválila na odškodnenie v tomto čase. Ja vám môžem hovoriť o ďalších kauzách.  Keby sme tie peniaze, ktoré boli darebne prehajdákané, mali dnes tu, za rok nieže odstránime všetky škody, ale ešte aj vybudujeme polovičku potrebných protipovodňových opatrení. Na záver, aby som nehovoril dlho, pretože ako kolega Mikuš povedal, zbytočne rozprávame, mali by sme to schváliť hneď, neprezentovať nijaké vlastné názory a jeho vystúpenie tu o prezentovaní jeho vlastných názorov. Pán predseda vlády, sa zdá, vôbec radšej dáva peniaze tým, čo ich nepotrebujú. A opačne pre tých, čo ich potrebujú, núdznych mu už potom nezostáva. Dôkazom toho nie je len prípad fitnesky známej z tlače a príspevku pre postihnutých občanov povodňami, ale aj informácia uvedená v inom denníku, keď postihnutých súrodencov bratov Kellenbergerovcov z Diviackej Novej Vsi, ktorí sa na neho obrátili, nijakým spôsobom nekontaktovali a ani sa pomoci nedočkali. Ja som presvedčený o tom, že pán predseda vlády sa cíti lepšie pri fotografovaní s fitneskou ako s dvomi postihnutými chlapcami. A dovoľte tak na záver, len tak mimochodom. Za posledný mesiac sme tu mali dve veci, ktoré jasne ukázali, ako to je s čistotou financovania. A ja dnes môžem povedať, že vôbec sa nečudujem, ak Smer hovorí o tom, že nie je nijaký problém 25 % z príspevku. Ja som presvedčený, že keby ste dali 100 % z príspevku, nič by sa vám nestalo. V tlači prebehli dve informácie, ktoré zľahčujete veľmi vážne. Fico sa pochválil, že tie peniaze zohnal vlastnou hlavou. Koľko to bolo? Veľmi veľa. Dnešný prepis na stránke Sme, hlas pripomínajúci pána Fica hovorí: „Ja len môžem povedať, že som zabezpečil, a toto môžem povedať, dúfam, že to nikto nepočúva, na tento rok 35, na budúci rok asi 40 plus teda ďalšie veci. Zabezpečil som ich ako tie peniaze vlastnou hlavou.“ Čo k tomu dodať, dámy a páni? Po zverejnení tejto informácie by dnes na pôde parlamentu mala byť iná mimoriadna schôdza, ktorá by hovorila o ohrození ústavných princípov tohto štátu, či sa nám to páči alebo nepáči. A dovoľte mi úplne v závere, keďže tu niekoľkokrát odzneli invektívy alebo narážky. Pán poslanec Jarjabek, ak hovoríte o niečom, že je trestný čin, tak konajte. Vy ako poslanec Národnej rady viete, čo treba robiť, netreba rozprávať do mikrofónu, ale treba konať v takom prípade. A pani poslankyni Vaľovej ja už som to povedal viackrát, aby radšej trikrát rozmýšľala nad tým, čo hovorí. Pani poslankyňa, niekoľkokrát z úst opozičných poslancov odznelo, že tento návrh podporíme, aj keď neprejde náš pozmeňujúci návrh. My nemáme problém s peniazmi, ktoré majú ísť na podporu občanom postihnutých povodňami, my máme problém s tým, kto má tie peniaze rozdeľovať. To, čo bolo za 4 roky, a posledné informácie z médií nám dajú jasne za pravdu, že tento človek nie je zodpovedným na to, aby mohol úplne transparentne a čisto prostriedky rozdeľovať. Ďakujem pekne. (Potlesk.)